ПРЕДЛОГ ЗАКОНА

О ИЗМЕНИ И ДОПУНИ ЗАКОНА О ЈАВНОЈ СВОЈИНИ

Члан 1.

У Закону о јавној својини („Службени гласник РС”, бр. 72/11, 88/13 и 105/14), у члану 80. став 5. речи: „по захтеву из члана 76. став 2.” замењују се речима: „по захтеву из члана 76. став 2, односно по захтеву из члана 82а став 1.”.

Члан 2.

После члана 82. додаје се члан 82а, који гласи:

„Члан 82а

Изузетно од члана 77. став 2. и члана 82. став 8. овог закона, упис права јавне својине аутономне покрајине и јединице локалне самоуправе, односно права својине јавног предузећа и друштва капитала, извршиће се и у случају кад се захтев за упис не поднесе у року из члана 77. став 1. и члана 82. став 3. овог закона, на основу накнадног захтева за упис права својине, ако су за то испуњени услови прописани овим законом.

Накнадни захтев за упис права својине из става 1. овог члана може се поднети најкасније до 31. децембра 2017. године.”

Члан 3**.**

Овај закон ступа на снагу осмог дана од дана објављивања у „Службеном гласнику Републике Србије”.

ОБРАЗЛОЖЕЊЕ

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 97. став 1. тачка 7. Устава Републике Србије, којим је прописано да Република Србија уређује и обезбеђује својинске и облигационе односе и заштиту свих облика својине.

II. РАЗЛОЗИ ЗА ДОНОШЕЊЕ ЗАКОНА

Чланом 77. став 1. Закона о јавној својини („Службени гласник РС”, бр. 72/11, 88/13 и 105/14) утврђен је рок од пет година од дана ступања на снагу овог закона у којем аутономна покрајина и јединице локалне самоуправе подносе захтеве за упис права јавне својине, док је чланом 82. став 3. истог закона одређен рок од пет година од дана ступања на снагу овог закона у којем јавна предузећа, друштва капитала и њихова зависна друштва могу поднети захтев за упис права својине на непокретностима. Имајући у виду да су рокови из члана 77. став 1. и члана 82. став 3. Закона истекли 6. октобра 2016. године, а да велики број наведених субјеката нису поднели захтеве за упис права својине у јавној евиденцији о непокретностима и правима на њима и тиме нису остварили право на упис својине, неопходно је продужење ових рокова тако што се омогућава овим субјектима да поднесу накнадни захтев за упис најкасније до 31. децембра 2017. године.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ

РЕШЕЊА

Чланом 1. Предлога закона врши се измена члана 80. став 5. тако што се прописује примена одредби члана 80. ст. 1 – 4. све до правоснажности решења о упису права јавне својине по захтеву из члана 76. став 2. и накнадном захтеву из члана 82а.

Чланом 2. Предлога закона врши се допуна Закона о јавној својини тако што се додаје нови члан 82а којим се омогућава аутономној покрајини, јединицама локалне самоуправе, јавним предузећима, друштвима капитала и њиховим зависним друштвима да поднесу захтев за упис права својине на основу накнадног захтева, у случају кад се наведени захтев подноси по истеку рока из члана 77. став 1. и члана 82. став 3. овог закона. Накнадни захтев за упис права својине може се поднети најкасније до 31. децембра 2017. године.

Члан 3. Предлога закона уређује ступање на снагу овог закона.

IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона није потребно обезбедити средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Предлаже се доношење овог закона по хитном поступку у складу са чланом 167. Пословника Народне скупштине („Службени гласник РС”, број 20/12-пречишћен текст), јер би недоношење овог закона по хитном поступку могло да проузрокује штетне последице по рад органа и организација.

VI. АНАЛИЗА ЕФЕКАТА ПРОПИСА

За Предлог закона није потребно израдити анализу ефеката закона, с обзиром на то да се њиме не стварају нове обавезе за привредне и друге субјекте.

VII. ПРЕГЛЕД ОДРЕДАБА ЗАКОНА КОЈЕ СЕ МЕЊАЈУ, ОДНОСНО ДОПУЊУЈУ

Члан 80.

Даном ступања на снагу овог закона на непокретностима из члана 72. ст. 4. и 5. овог закона успостављају се посебна својинска овлашћења аутономне покрајине, односно јединице локалне самоуправе, у складу са одредбама овог закона.

Аутономна покрајина и јединица локалне самоуправе могу предузимати све акте располагања непокретностима из става 1. овог члана, осим отуђења непокретности из јавне својине без сагласности Владе.

О отуђењу непокретности из става 1. овог члана одлучује Влада на предлог који може поднети аутономна покрајина, односно јединица локалне самоуправе, а приход по основу отуђења непокретности уплаћује се у буџет аутономне покрајине, односно јединице локалне самоуправе.

Акти отуђења непокретности из члана 72. ст. 4. и 5. овог закона супротно одредбама овог члана ништави су.

Одредбе ст. 1 - 4. овог члана примењиваће се до правоснажности решења о упису права јавне својине ~~по захтеву из члана 76. став 2.~~ ПО ЗАХТЕВУ ИЗ ЧЛАНА 76. СТАВ 2, ОДНОСНО ПО ЗАХТЕВУ ИЗ ЧЛАНА 82А СТАВ 1. овог закона.

У свему осталом, у погледу располагања и коришћења непокретности из става 1. овог члана, до правоснажности решења о упису из става 5. овог члана сходно ће се примењивати одговарајуће одредбе овог закона.

ЧЛАН 82А

ИЗУЗЕТНО ОД ЧЛАНА 77. СТАВ 2. И ЧЛАНА 82. СТАВ 8. ОВОГ ЗАКОНА, УПИС ПРАВА ЈАВНЕ СВОЈИНЕ АУТОНОМНЕ ПОКРАЈИНЕ И ЈЕДИНИЦЕ ЛОКАЛНЕ САМОУПРАВЕ, ОДНОСНО ПРАВА СВОЈИНЕ ЈАВНОГ ПРЕДУЗЕЋА И ДРУШТВА КАПИТАЛА, ИЗВРШИЋЕ СЕ И У СЛУЧАЈУ КАД СЕ ЗАХТЕВ ЗА УПИС НЕ ПОДНЕСЕ У РОКУ ИЗ ЧЛАНА 77. СТАВ 1. И ЧЛАНА 82. СТАВ 3. ОВОГ ЗАКОНА, НА ОСНОВУ НАКНАДНОГ ЗАХТЕВА ЗА УПИС ПРАВА СВОЈИНЕ, АКО СУ ЗА ТО ИСПУЊЕНИ УСЛОВИ ПРОПИСАНИ ОВИМ ЗАКОНОМ.

НАКНАДНИ ЗАХТЕВ ЗА УПИС ПРАВА СВОЈИНЕ ИЗ СТАВА 1. ОВОГ ЧЛАНА МОЖЕ СЕ ПОДНЕТИ НАЈКАСНИЈЕ ДО 31. ДЕЦЕМБРА 2017. ГОДИНЕ.

**ИЗЈАВА О УСКЛАЂЕНОСТИ ПРЕДЛОГА ЗАКОНА О ИЗМЕНИ И ДОПУНИ ЗАКОНА О ЈАВНОЈ СВОЈИНИ СА ПРОПИСИМА ЕВРОПСКЕ УНИЈЕ**

**1. Овлашћени предлагач прописа -** Влада

**Обрађивач** – Министарство финансија

**2. Назив прописа**

Предлог Закон о измени и допуни Закона о јавној својини

Draft Law on Amendments and Supplements to the Law on Public Property

**3. Усклађеност прописа са одредбама Споразума о стабилизацији и придруживању између Европских заједница и њихових држава чланица, са једне стране, и Републике Србије са друге стране („Службени гласник РС”, број 83/08) (у даљем тексту: Споразум)**

**а) Одредба Споразума која се односе на нормативну садржину прописа**

Не постоје релевантне одредбе Споразума

**б) Прелазни рок за усклађивање законодавства према одредбама Споразума**

*-*

**в) Оцена испуњености обавезе које произлазе из наведене одредбе Споразума**

*-*

**г) Разлози за делимично испуњавање, односно неиспуњавање обавеза које произлазе из наведене одредбе Споразума**

**-**

**д) Веза са Националним програмом за усвајање правних тековина Европске уније**

-

**4. Усклађеност прописа са прописима Европске уније**

**а) Навођење одредби примарних извора права ЕУ и оцене усклађеност са њима**

*-*

**б) Навођење секундарних извора права ЕУ и оцене усклађеност са њима**

*-*

**в) Навођење осталих извора права ЕУ и усклађеност са њима**

**-**

**г) Разлози за делимичну усклађеност, односно неусклађеност**

*-*

**д) Рок у којем је предвиђено постизање потпуне усклађености прописа са прописима Европске уније**

*-*

**5. Уколико не постоје одговарајуће надлежности Европске уније у материји коју регулише пропис, и/или не постоје одговарајући секундарни извори права ЕУ са којима је потребно обезбедити усклађеност, треба образложити ту чињеницу. У овом случају није потребно попуњавати Табелу усклађености прописа.**

Не постоје прописи Европске уније са којима је потребно обезбедити усклађеност

**6. Да ли су претходно наведени извори права ЕУ преведени на српски језик?**

НЕ

**7. Да ли је пропис преведен на неки службени језик ЕУ?**

НЕ

**8. Сарадња са Европском унијом и учешће консултаната у изради прописа и њихово мишљење о усклађености**

НЕ